**ทราบหรือไม่ว่าการเขียนแบบมีกี่ชนิด
กว่างานก่อสร้างจึงจะเสร็จเรียบร้อย**...............................................

 ก่อนหน้านี้เมื่อต้นเดือนที่ผ่านมาไปคุยกับเจ้าของงาน เพื่อคุยรายละเอียดงานเมื่อคุยเรื่องรายละเอียดงานเสร็จ ผมก็จะนำเสนอกระบวนการทำงานว่ามีขั้นตอนอย่างนั้นอย่างนี้ ระยะเวลาทำงานแบบเท่านี้นะครับ ค่าใช้จ่ายมีเท่านี้นะครับ แล้วจู่ๆเจ้าของก็ทักว่าทำไมค่าแบบแพงจัง ผมก็อธิบายว่างานแบบที่เราทำเสนอนั้นรวมงาน Shop Drawing และ Asbuilt Drawing ด้วยครับ
เจ้าของงานก็ถามว่ามันคือแบบอะไร ทำไมต้องทำแบบShop Drawingและ Asbuilt Drawing ด้วย ผมก็ต้องอธิบายไปว่า บ้านเมื่อเราสร้างเสร็จแล้วอยู่ไปนานก็จะมีการต่อเติมบ้าง หรือการเสื่อมสภาพตามการเวลาเราก็จะต้องซ่อมแซม นั้นหมายถึงจะต้องมีงานที่เกี่ยวข้องกับตัวบ้าน ไหนจะงานระบบทั้งไฟฟ้า, ประปา, สุขภิบาล ซึ่งงานที่ว่ามาก็จะถูกซ้อนไว้ในพื้น,ผนัง,ฝ้าเพดาน หรือฝังดินไว้บ้าง ถ้าไม่รู้ตำแหน่งที่แน่นอน เวลาขุดเจาะจะซ่อมแซมท่อน้ำ เราอาจเจอท่อไฟแทนที่จะเป็นท่อน้ำส่วนใหญ่เจ้าของบ้านก็ถามกลับมาว่า แล้วจริงกว่าจะสร้างบ้านเสร็จต้องทำแบบกี่ชนิดล่ะ แบบในการก่อสร้างทีผมเสนอให้เจ้าของบ้านทำก็มี 4 แบบครับ มี
1. Preliminary Drawing (แบบร่างส่งเจ้าของ)
2. Construction Drawing (แบบเพื่อการก่อสร้าง)
3. Shop Drawing (แบบเพื่อรายละเอียดก่อสร้างแต่ละจุด)
4. Asbuilt Drawing (แบบบันทึกการก่อสร้างที่สร้างจริง)

**แต่จริงแล้วมีประมาณ 8ชนิดครับ สำหรับโครงการขนาดใหญ่**1. Preliminary Drawing (แบบร่างส่งเจ้าของ)
2. EIA permission Drawing (แบบส่งการศึกษาสิ่งแวดล้อม)
3. Bank Loan Drawing (แบบเพื่อส่งกู้เงินธนาคาร)
4. Construction permission Drawing (แบบขออนุญาตก่อสร้าง)
5. Bidding Drawing (แบบเพื่อประมูลราคา)
6. Construction Drawing (แบบเพื่อการก่อสร้าง)
7. Shop Drawing (แบบเพื่อรายละเอียดก่อสร้างแต่ละจุด)
8. Asbuilt Drawing (แบบบันทึกการก่อสร้างที่สร้างจริง)

บางโครงการอาจจะมีการเขียนแบบมากกว่านี้ เช่นหากเป็นคอนโดมิเนียม หรือบ้านจัดสรร ก็ต้องมีแบบอีกชุดหนึ่งเพื่อขออนุญาตจดทะเบียนอาคารชุด หรือเพื่อการแยกโฉนด เป็นต้นครับแต่สำหรับบ้านพักอาศัยแค่ 4 อย่างที่ผมว่าถือว่าที่สุดของพี่แจ้แล้วครับ

สุดท้ายนี้ขออธิบายในรายละเอียดของแบบแต่ละชนิดที่เราจัดทำครับ
**1. Preliminary Drawing (แบบร่างส่งเจ้าของ)**หมายถึงแบบเบื้องต้นหรือแบบโครงร่าง เพื่อแสดงจุดประสงค์กว้างๆ ของผู้ออกแบบเพื่อให้เจ้าของงานพิจารณา ในขั้นตอนนี้จะอาจมีการปรับเปลี่ยนแบบหลายครั้ง และบ่อยครั้ง

 **2. Construction Drawing (แบบเพื่อการก่อสร้าง)**หมายถึง หลังจากที่แบบทุกอย่างลงตัวเป็นที่พอใจของเจ้าของบ้าน ก็ถึงเวลาลงมือทำ“แบบก่อสร้าง” ซึ่งเป็นการทำงานร่วมกันอีกขั้นตอนระหว่างสถาปนิก และวิศวกรในสาขาต่างๆ เจ้าของบ้านอาจสงสัยว่าทำงานกันมาตั้งเป็นเดือน ไม่ค่อยได้เจอวิศวกร นั่นเพราะว่าสถาปนิกเป็นผู้จัดการประสานงานให้ทั้งหมด

 1.รายการประกอบแบบก่อสร้าง และแบบขออนุญาต
รายการประกอบแบบก่อสร้างจะมีลักษณะเป็นตัวอักษรทั้งหมด แสดงเนื้อหาเกี่ยวกับมาตรฐานวิธีการก่อสร้างที่ต้องการให้เป็นไปในอาคารนั้นๆ เอกสารชุดนี้เป็นเอกสารสำคัญที่ใช้ประกอบสัญญาว่าจ้างผู้รับเหมาก่อสร้าง
รวมทั้งการยื่นขออนุญาตก่อสร้างกับทางหน่วยงานราชการ

แบบขออนุญาตคือการนำแบบก่อสร้างจำนวน 5 ชุด พร้อมเอกสารรับรองดังนี้เพื่อยื่นขออนุญาตกับทางหน่วยงานราชการ
- เอกสารรับรองการออกแบบของสถาปนิกและวิศวกร
- สำเนาใบอนุญาตการประกอบวิชาชีพควบคุมของสถาปนิกและวิศวกร
- รายการคำนวณโครงสร้างโดยวิศวกรผู้ออกแบบ
- เอกสารคำร้องขอปลูกสร้างอาคาร

 2. แบบสถาปัตยกรรม ประกอบด้วย
2.1 รายการวัสดุก่อสร้าง เป็นรายการที่ระบุเป็นตัวอักษรว่าส่วนประกอบต่างๆของบ้านหลังนี้ ใช้วัสดุอะไร ขนาดเท่าไหร่
มีคุณลักษณะพิเศษเช่นไร และมีข้อควรระวังในการใช้วัสดุนั้นๆ อย่างไร บางครั้งถ้าเป็นวัสดุที่ไม่ได้มีขายทั่วไปในท้องตลาด
สถาปนิกจะทำการระบุชื่อบริษัทตัวแทนจำหน่าย ชื่อผู้ติดต่อ และเบอร์โทรศัพท์ให้ด้วย
2.2 ผังบริเวณ เป็นแบบแสดงตำแน่งตัวอาคาร และองค์ประกอบของอาคารบนโฉนดที่ดิน พร้อมระยะและระดับความสูง
โดยละเอียดและชัดเจน
2.3 ผังอาคาร แบ่งตามรายละเอียดของประเภทงานได้ดังนี้
- ผังพื้น แสดงผังงานรูปแบบอาคาร และประโยชน์ใช้สอยต่างๆ ในแต่ละชั้น
- ผังวัสดุปูพื้น แสดงผังงานรูปแบบและขอบเขตของวัสดุปูพื้นแต่ละชนิด โดยมีรหัสของวัสดุแสดงไว้พร้อมระดับความสูงของพื้นผิววัสดุปูพื้นนั้นๆ
- ผังฝ้าเพดาน แสดงผังงานรูปแบบและขอบเขตของวัสดุปูฝ้าเพดานแต่ละชนิด โดยมีรหัสของวัสดุแสดงไว้พร้อมระดับความสูงของพื้นผิววัสดุฝ้าเพดานนั้นๆ
- ผังหลังคา แสดงรูปแบบและขอบเขตของวัสดุมุงหลังคา รวมทั้งทิศทางการลาดเอียงของหลังคาและรายละเอียดพิเศษอื่นๆ
เช่น รูปแบบของรางน้ำ ซึ่งอาจนำไปแสดงเป็นแบบขยายเพิ่มเติมโดยละเอียดในตอนท้ายของแบบก่อสร้างได้
- ผังระบบไฟฟ้าแสงสว่าง อุปกรณ์ไฟฟ้า และระบบปรับอากาศ แสดงตำแหน่งของอุปกรณ์แผงควบคุมระบบไฟฟ้าหลักและย่อย
ดวงโคมแสงสว่าง อุปกรณ์ไฟฟ้าต่างๆ เช่น สวิทช์ ปลั๊กไฟฟ้า ปลั๊กโทรศัพท์ ปลั๊กโทรทัศน์ เป็นต้น รวมทั้งตำแหน่งการติดตั้งเครื่องปรับอากาศพร้อมขนาด
บางครั้งอาจรวมถึงระบบรักษาความปลอดภัยด้วย (ถ้ามี)
2.4 รูปด้าน เป็นภาพภายนอกอาคารแสดงรูปแบบของอาคารในแต่ละด้าน มีระยะและระดับความสูงของอาคารกำหนดไว้โดยละเอียด พร้อมทั้งระบุตำแหน่งผนัง ประตู หน้าต่าง และช่องเปิดต่างๆ พร้อมรหัสของงานแต่ละประเภท ซึ่งสามารถดูประกอบกับรายการวัสดุก่อสร้าง และแบบขยายรายละเอียดต่างๆ ได้
2.5 รูปตัด เป็นภาพที่มีลักษณะเดียวกับรูปด้านอาคาร ต่างกันตรงที่แสดงแนวตัดอาคารเพื่อให้เห็นอาคารภายใน เพื่อแสดงระดับอาคารภายในแต่ละชั้น
หรือมีการเล่นระดับในชั้นเดียวกัน รวมถึงความสัมพันธ์ของอาคารในแนวดิ่งว่ามีความเหมาะสมหรือไม่ เช่น ความสูงและลาดชันของบันได เป็นต้น
2.6 แบบขยายรายละเอียด ประกอบด้วย
- แบบขยายบันได แสดงขนาดลูกตั้ง ลูกนอน จำนวนขั้น ความลาดเอียงแม่บันได ราวบันไดและลูกกรงโดยละเอียด
- แบบขยายห้องน้ำและตารางสุขภัณฑ์และอุปกรณ์ แสดงตำแหน่งสุขภันฑ์ อุปกรณ์ วัสดุปูพื้นและความลาดเอียง วัสดุกรุผนัง ช่องเปิดสำหรับบำรุงรักษาโดยละเอียด รวมทั้งแสดงตารางสุขภัณฑ์และอุปกรณ์ที่เลือกใช้ในบ้านว่าเป็นยี่ห้ออะไร รุ่นอะไร สีอะไร เพื่อความสะดวกในการจัดซื้อและตรวจงานจ้าง
- แบบขยายประตูและหน้าต่าง แสดงรูปด้านบน รูปด้านหน้า และรูปด้านข้าง รวมทั้งรายละเอียดของบาน วงกบ มือจับ อุปกรณ์ประกอบโดยละเอียด
- แบบขยายหลังคา แสดงรายละเอียดรางน้ำ ครอบสันหลังคา ครอบข้างหลังคา ปีกนกกันน้ำ และอื่นๆ ที่เกี่ยวกับรูปแบบและโครงสร้างหลังคาโดยละเอียด
- แบบขยายรั้ว ถนน ประตูรั้ว แสดงรูปแบบและรายละเอียดวัสดุ ระยะ ระดับ โดยละเอียด รวมทั้งอุปกรณ์พิเศษ เช่น ประตูรั้วไฟฟ้า เป็นต้น

3. แบบวิศวกรรมสาขาต่างๆ ประกอบด้วย
3.1 แบบวิศวกรรมโยธา แสดงรายละเอียดเสาเข็ม ฐานราก เสา คาน รวมทั้งรายละเอียดวัสดุทุกอย่างที่มีผลต่อความแข็งแรงของตัวอาคาร
3.2 แบบวิศวกรรมระบบไฟฟ้า สื่อสาร และปรับอากาศ แสดงตำแหน่งของอุปกรณ์แผงควบคุมระบบไฟฟ้าหลักและย่อย ดวงโคมแสงสว่าง อุปกรณ์ไฟฟ้าต่างๆ
เช่น สวิทช์ ปลั๊กไฟฟ้า ปลั๊กโทรศัพท์ ปลั๊กโทรทัศน์ เป็นต้น รวมทั้งตำแหน่งการติดตั้งเครื่องปรับอากาศพร้อมขนาด บางครั้งอาจรวมถึงระบบรักษาความปลอดภัยด้วย (ถ้ามี)
3.3 แบบวิศวกรรมระบบสุขาภิบาล แสดงตำแหน่งและทิศทางของระบบสุขาภิบาลที่เชื่อมระหว่างภายในและภายนอกอาคาร รวมทั้งรายละเอียดภายในอาคาร เช่น ห้องน้ำ ห้องครัว เป็นต้น

เท่าที่กล่าวมาเป็นรายละเอียดเบื้องต้นที่ครอบคลุมภาพรวมของงานเขียนแบบก่อสร้าง ซึ่งอาจมีรายละเอียดมากน้อยแตกต่างกันออกไปขึ้นอยู่กับขนาดและ
รายเอียดของบ้านที่ทำการออกแบบ ดังนั้นเจ้าของบ้านจึงควรศึกษารายละเอียดเหล่านี้ไว้บ้างเพื่อเป็นประโยชน์ในการว่าจ้างสถาปนิก วิศวกร และผู้รับเหมา

**3. Shop Drawing (แบบเพื่อรายละเอียดก่อสร้างแต่ละจุด)**หมายถึง การถอดแบบ เพื่อทำงาน ว่าเราต้องใช้ส่วนประกอบใดในการทำงานบ้าง เป็นสายงานหนึ่งของช่างเขียนแบบ
ในที่นี้ผมจะแนะนำการ ถอดแบบ ที่เรียกว่า Fabrication Shop drawing คือการถอดแบบ เพื่อผลิตชิ้นงาน
งานนี้เป็นงานละเอียดนะครับ หากเราบอกขนาดผิดช่างประกอบก็ตัดชิ้นส่วนผิดเราทำงานดีหรือไม่ดี มันก็จะไปบอกตอนที่ ประกอบชิ้นงานหรือเปิดหน้างานไปแล้วล่ะครับว่าเราพลาดตรงไหนบ้าง
**4. Asbuilt Drawing (แบบบันทึกการก่อสร้างที่สร้างจริง)**หมายถึง แบบที่เขียนขึ้นหลังจากการก่อสร้างเสร็จไปเรียบร้อยแล้ว โดยแบบ AS-Built Drawing จะแสดงรายละเอียด ของสิ่งที่ได้ก่อสร้างไปจริงๆ หลังจากที่เอา Shop Drawing ไปก่อสร้างแล้วอาจมีการแก้ไข ไม่ตรงตามแบบ Shop
อันนี้จะเป็นแบบสุดท้ายเช่นแนวทางเดินสายไฟ แนวทางเดินท่อน้ำ ลักษณะประตู หน้าต่าง ฯลฯ แบบ AS-Built Drawing นี้อาจจะแตกต่างจากแบบก่อสร้าง (Construction Drawing) และ Shop Drawing ก็ได้ เพราะการเปลี่ยนแปลง
เพื่อความเหมาะสม ในงานก่อสร้างหน้างาน เป็นเรื่องธรรมดา (เช่นเจ้าของโครงการสั่งเปลี่ยนตำแหน่งดวงโคม เป็นต้น)

เอามาฝากเพื่อความเข้าใจกันครับ
( Admin by Little Space Architect @wisan srinava)

ที่มา : เพจ Little Space Architect

**Shop Drawing**

**Shop Drawing**คือแบบที่เขียนขึ้นมาเพื่อใช้ทำงานจริง ๆ ณ สถานที่ก่อสร้าง เพราะโดยปกติ แบบที่เขียน จากบรรดาสถาปนิก-วิ ศวกร จะแยกส่วนออกจากกัน ทั้งที่การก่อสร้าง จะต้องสัมพันธ์กัน เกี่ยวข้องกัน เชื่อมต่อกัน เช่น ห้องน้ำห้องหนึ่ง จะมีแบบสถาปัตยกรรม แสดงขอบเขตของห้อง แสดงผนัง- ประตู- หน้าต่าง- สุขภัณฑ์ รายละเอียดของคาน และพื้นแสดงอยู่ในแบบวิศวกรรมโครงสร้าง การเดินท่อน้ำ- ท่อส้วม- ท่อระบาย จะแสดงอยู่ในแบบวิศวกรรมสุขาภิบาล รายละเอียดดวงโคม- สวิตช์-ปลั๊ก แสดงอยู่ในแบบวิศวกร ไฟฟ้า ซึ่งในการก่อสร้างจริง รายละเอียดทุกอย่าง จะต้องสอดประสาน เป็นอันหนึ่ง อันเดียวกัน การเขียน Shop Drawing ที่จะเอารายละเอียดทุกอย่าง มาอยู่ในแผ่นเดียวกัน จึงเป็นเรื่องจำเป็น และประกันความมั่นใจว่า งานก่อสร้างนั้น สามารถทำงานได้จริง ไม่ใช่โถส้วมวางอยูใกล้คานมากเกินไป ท่อส้วมเลยต้องวิ่งผ่านคาน (ซึ่งหากเป็นคานขนาดเล็ก ก็จะทำให้อาคารวิบัติได้) หรือก๊อกน้ำหมุนเปิดไม่ได้ เ พราะหัวโตเกินไป จนปิดเปิดไม่ได้ เนื่องจากไปติดผนัง เป็นต้น สิ่งดังกล่าวนี้ จะเกิดปัญหาน้อยลง หากเราเสียเวลาเขียน Shop Drawing สักนิดนึงครับ

AS-Built Drawing คือแบบที่เขียนขึ้นหลังจากการก่อสร้างเสร็จไปเรียบร้อยแล้ว โดยแบบ AS-Built Drawing จะแสดงรายละเอียด ของสิ่งที่ได้ก่อสร้างไปจริง ๆ เช่นแนวทางเดินสายไฟ แนวทางเดินท่อน้ำ ลักษณะประตู หน้าต่าง ฯลฯ แบบ AS-Built Drawing นี้อาจจะแตกต่างจากแบบก่อสร้าง (Construction Drawing) และ Shop Drawing ก็ได้ เพราะการเปลี่ยนแปลง เพื่อความเหมาะสม ในงานก่อสร้างหน้างาน เป็นเรื่องธรรมดา (เช่นเจ้าของโครงการสั่งเปลี่ยนตำแหน่งดวงโคม เป็นต้น)ที่มา : http://www.thaihomemaster.com/

**Construction Drawing**

**แบบก่อสร้างและประเภทของแบบก่อสร้าง (Construction Drawing)**โดยทั่วไปแล้ว แบบก่อสร้างอาคารจะประกอบด้วยแบบประเภทต่างๆ คือ
- แบบสถาปัตยกรรม
- แบบวิศวกรรมโครงสร้าง
- แบบวิศวกรรมไฟฟ้า
- แบบวิศวกรรมเครื่องกล
- แบบวิศวกรรมสุขาภิบาล
1. แบบสถาปัตยกรรม หากจะกล่าวอย่างง่ายๆ แบบสถาปัตยกรรม คือ แบบก่อสร้างที่จะแสดงลักษณะและรายละเอียดของอาคารเมื่อก่อสร้างเสร็จสมบูรณ์ ดังนั้นในการก่อสร้างจะต้องพยายามก่อสร้างให้ได้ลักษณะ และรายละเอียดตามที่แสดงไว้ในแบบสถาปัตยกรรม หากแบบวิศวกรรมโครงสร้าง หรือแบบประเภทอื่น ขัดแย้งหรือไม่สอดคล้องกับแบบสถาปัตยกรรม ควรพยายามแก้ไขแบบประเภทอื่นก่อน โดยทั่วไปแบบสถาปัตยกรรมจะแสดงในอัตราส่วน (Scale) ที่มีการกำหนดไว้แน่นอน ขึ้นอยู่กับความเหมาะสมและความสัมพันธ์ระหว่างขนาดอาคารและขนาดกระดาษที่ใช้แสดงแบบ แบบสถาปัตยกรรม ประกอบด้วยแบบย่อยๆ ดังต่อไปนี้
1.1 สารบัญแบบ การกำหนดหมายเลขหน้ามักใช้ตัวอักษรภาษาอังกฤษตัวพิมพ์ใหญ่ (A = สถาปัตยกรรม, S = วิศวกรรมโครงสร้าง, E = วิศวกรรมไฟฟ้า, SN = วิศวกรรมสุขาภิบาล) ตามด้วยตัวเลขหน้าของแบบประเภทนั้นๆ โดยมีขีดคั่นกลาง เช่น A–01, S–01, E-03, SN-02 เป็นต้น การเรียงลำดับจะเป็นแบบสถาปัตยกรรมขึ้นก่อน ตามด้วยแบบวิศวกรรมโครงสร้าง แบบวิศวกรรมไฟฟ้า และแบบวิศวกรรมสุขาภิบาล ตามลำดับ
1.2 ผังแสดงจุดก่อสร้าง ผังนี้จะแสดงความสัมพันธ์ระหว่าง อาคาร พื้นที่ก่อสร้าง และบริเวณโดยรอบพื้นที่ก่อสร้าง โดยจะแสดงตำแหน่งที่แน่นอนของอาคาร ทิศทางการหันหน้าของอาคาร ความลาดชัน (Slope) ของพื้นที่ก่อสร้าง ตำแหน่งถนน/ทางสาธารณะ ตำแหน่งท่อประปา/ท่อระบายน้ำสาธารณะและแสดงอาคารหรือสภาพแวดล้อมธรรมชาติโดยรอบพื้นที่ก่อสร้าง ผังแสดงจุดก่อสร้างจะมีความสำคัญมาก โดยเฉพาะในกรณีที่ต้องก่อสร้างในพื้นที่ที่จำกัด และมีเขตติดต่อกับที่ดินอื่น
1.3 รายการประกอบแบบก่อสร้าง เป็นส่วนที่มีความสำคัญมาก ซึ่งผู้ดำเนินการก่อสร้าง ผู้ควบคุมงานก่อสร้าง หรือผู้ตรวจงานก่อสร้าง จะต้องศึกษาให้ละเอียดเพราะเป็นส่วนที่จะกำหนด ระบุรายละเอียด ข้อกำหนดต่างๆ ในการดำเนินการก่อสร้าง ตลอดจนวัสดุก่อสร้าง ซึ่งผู้ดำเนินการก่อสร้างจะต้องปฏิบัติตามโดยเคร่งครัด
1.4 แบบแปลนพื้น ในแบบแปลนพื้นของแบบสถาปัตยกรรมนี้ จะต้องมีแบบแปลนพื้นแสดงสำหรับทุกชั้นของอาคาร แนวของรูปตัดของอาคาร และการกำหนดทิศทางการมองเพื่อแสดงรูปด้าน รวมไปถึงสัญลักษณ์แสดงทิศจะระบุอยู่ในแบบแปลนนี้ ข้อมูลที่สำคัญๆ ที่จะระบุอยู่ในแบบแปลนพื้นมีดังนี้
• ขนาดมิติ ความกว้าง ยาว
• ระดับของพื้นภายนอกอาคาร และภายในอาคาร (เช่น พื้น เพดาน หลังคา เป็นต้น)
• ตำแหน่งของเสา แนวผนัง บันได ประตู และหน้าต่าง
• การแบ่งพื้นที่ใช้สอย
• ชนิด ประเภทของพี้น ผนัง เพดาน ประตู และหน้าต่าง
1.5 แบบแปลนหลังคา เนื่องจากหลังคาจะมีรายละเอียดน้อยกว่าพื้น แบบแปลนหลังคาจึงไม่มีระบุข้อมูลมากเหมือนแบบแปลนพื้น คงจะมีแต่ขนาดมิติ ความกว้างยาว ระยะยื่นชายคา ประเภทของวัสดุมุงหลังคา และลักษณะของหลังคา เท่านั้น
1.6 รูปด้าน รูปด้านนี้จะประกอบด้วย รูปด้านทุกด้านของอาคาร (ด้านหน้า ด้านหลัง และด้านข้าง) รูปด้านจะแสดงให้เห็นถึงภาพของอาคารที่สร้างเสร็จสมบูรณ์ เมื่อมองจากด้านนอกอาคาร ผู้อ่านแบบจึงต้องสังเกตรายละเอียดต่างๆ ให้ดี รายละเอียดต่างๆ ที่ระบุอยู่ในแบบด้านข้างจะมีไม่มาก คงมีแต่เพียง ขนาดมิติต่างๆ ของอาคาร และรายละเอียดปลีกย่อยเล็กน้อยอื่นๆ
1.7 รูปตัด รูปตัดจะมีรายละเอียดแสดงอยู่มาก เช่นเดียวกับแปลนพื้น จำนวนของรูปตัดจะขึ้นอยู่กับความสลับซับซ้อนของอาคาร ข้อมูลที่ไม่มีแสดงไว้ในแปลนพี้น แต่มีแสดงในรูปตัด ได้แก่ ระดับของพื้นชั้นต่างๆ เพดาน รวมถึงระดับของคานหลังคา และโครงสร้างส่วนอื่นๆ ของหลังคา รายละเอียดวัสดุโครงสร้าง หลังคา และวัสดุมุงหลังคา ตลอดจนเชิงชายและปั้นลม
1.8 รูปขยาย รูปขยายจะแสดงรายละเอียดต่างๆ ที่ไม่มีแสดงไว้ในแบบอื่น ส่วนใหญ่แล้วรูปขยายที่จะต้องมี ได้แก่ แบบขยายประตู-หน้าต่าง แบบขยายห้องน้ำ-ห้องส้วม นอกจากนี้อาจจะมีแบบขยายอื่นๆ ได้อีก เช่นแบบขยายบันได เป็นต้น
2. แบบวิศวกรรมโครงสร้าง แบบวิศวกรรมโครงสร้างคอนกรีตเสริมเหล็ก จะเป็นแบบที่แสดงรายละเอียดโครงสร้างทั้งหมด ตลอดจนรายละเอียดการเสริมเหล็กเช่นเดียวกับแบบสถาปัตยกรรม แบบวิศวกรรมโครงสร้างจะประกอบด้วยแบบย่อยๆ อีกหลายแบบ ดังต่อไปนี้
2.1 แบบแปลน แบบแปลนของแบบวิศวกรรมโครงสร้างจะระบุ ขนาด มิติ ตำแหน่ง และชนิดขององค์อาคารแต่ละส่วน โดยการระบุองค์อาคารแต่ละตัวที่จะใช้ ตัวอักษรภาษาอังกฤษตัวพิมพ์ใหญ่เพื่อบอกประเภทขององค์อาคาร (F = ฐานราก, C = เสาหรือตะม่อ, GB = คานคอดิน, B = คาน, RB = คานหลังคา, S = พื้น, ST = บันได) ตามด้วยหมายเลขประจำองค์อาคารนั้นๆ สำหรับแบบแปลนจะมีไล่จากล่างสุดถึงบนสุด นั่นคือ แบบแปลนฐานราก แบบแปลนพื้นชั้นบน แบบแปลนคานหลังคา แบบแปลนโครงหลังคา
2.2 แบบขยาย แบบขยายหลักๆ ที่จะต้องมี ได้แก่ แบบขยายฐานราก และแบบขยายการเสริมเหล็ก เสา คาน พื้น และบันได ซึ่งจะระบุรายละเอียดขนาด มิติ ขององค์อาคารแต่ละตัว ตลอดจนการเสริมเหล็ก
3. แบบวิศวกรรมไฟฟ้า แบบวิศวกรรมไฟฟ้า ประกอบด้วย สัญลักษณ์ รายการประกอบแบบ และแบบระบบไฟฟ้าของอาคาร โดยส่วนใหญ่จะแยกเป็นแต่ละชั้น ในที่นี้จะไม่ขอกล่าวถึงในรายละเอียดเกี่ยวกับเรื่องระบบไฟฟ้า แต่ในส่วนที่เกี่ยวข้องกับโครงสร้าง จะเป็นลักษณะการเดินท่อร้อยสายไฟ ซึ่งอาจจะต้องมีการฝังท่อไว้ในโครงสร้าง
4. แบบวิศวกรรมเครื่องกล แบบวิศวกรรมเครื่องกลจะประกอบด้วยรายละเอียดในการติดตั้งเครื่องจักรในอาคาร เช่น ลิฟท์ บันไดเลื่อน เครื่องจักรกลขนาดใหญ่ ระบบกลไกต่างๆ ที่ต้องใช้ภายในอาคาร
5. แบบวิศวกรรมสุขาภิบาล สำหรับแบบวิศวกรรมสุขาภิบาลจะหมายรวมถึง ระบบน้ำดี และน้ำเสีย ซึ่งประกอบด้วย แบบผังระบบน้ำดี และผังระบบน้ำเสีย ของแต่ละชั้น และอาจมีแบบขยาย บ่อเกรอะ บ่อซึม ในกรณีที่ไม่ได้ใช้บ่อบำบัดน้ำเสียสำเร็จรูป

ที่มา : http://bann-engineer.blogspot.com/